text: Jægerne til kamp mod mårhunde
  24 januar 2010 kl. 13.48
  De vil have den helt udryddet i Danmark og brugte weekend'en til at erklære krig mod mårhunden.
  Det er Danmarks Jægerforbund, der står bag.  
  - Det gør vi, fordi mårhunden er et skadedyr, der breder sig med lynets hast,  siger Knud Pedersen fra Danmarks Jægerforbund.
  Skov & Naturstyrelsen under Miljøministeriet er helt enige med jægerne.
  - Mårhunden er et rovdyr, der ganske enkelt ikke hører hjemme i den danske natur. Mårhunden kan være farlig for mennesker på grund af en smitsom bændelorm. Derudover viser erfaringer fra udlandet, at mårhundene i endnu højere grad end ræven kan støvsuge et område for æg og yngel fra fuglene, siger Knud Pedersen. 
  Mårhunde holder ofte til i rævegrave. 
  Den vejer 10 kilo og ligner en grævling eller en vaskebjørn.
   
  Oprindeligt kommer dyret fra Østasien, men Stalin indførte den til Østeuropa, og i de senere år er den rykket ind i Vest-europa.
  